**Innspill MDGs arbeidsprogram 2025-2029**

SLUG – Nettverk for rettferdig gjeldspolitikk takker for muligheten til å komme med innspill til MDG sitt arbeidsprogram 2025 – 2029. Den globale gjeldsbyrden nådde i 2023 nye rekorder. I snitt bruker lavinntektsland tilsvarende summer på gjeldsbetjening som de gjør samlet på utdanning, helse, sosiale sikkerhetsnett og klimatilpasning. Dette svekker lands demokrati, selvstendighet og mulighet til å oppfylle befolkningens menneskerettigheter og nødvendige miljøtiltak. MDG tar allerede til ordet for en rettferdig gjeldspolitikk, samtidig som vi håper våre innspill kan sikre enda større grad av helhetlige løsninger.

**Klimapolitikk i tråd med Parisavtalen**

Endre i punkt 20: Støtte og bidra til tilstrekkelig finansiering av den internasjonale klimadugnaden, blant annet gjennom overføring av teknologi og kompetanse til utviklingsland ~~og midler til FNs grønne klimafond~~. Midlene skal komme i tillegg til tradisjonell bistand, og ikke forverre lands allerede høye gjeldsbyrde.

Begrunnelse: Stadig økende andel av Norges, og verdens, klimafinansiering tas fra bistandsbudsjettene, hvilket setter fattigdomsreduksjon, demokratiutvikling og miljøtiltak opp mot hverandre, i tillegg til at over 70% av klimafinansiering gis som lån som forverre lands gjeldskrise og blant annet bidrar til at flere land er avhengig av produksjon av fossil energi for å betale lånene sine. Angående FNs klimafond har dette vist seg å inneha flere utfordringer mtp tilgang og menneskerettigheter, derfor foreslås det å kutte dette som et eksplitt eksempel.

**Oljefondet**

Nytt punkt; at Norge skal være en ansvarlig långiver gjennom Oljefondets investeringer i statsobligasjoner.

Begrunnelse: Oljefondets etiske retningslinjer gjelder ikke for investeringer i statsobligasjoner selv om disse utgjør omtrent en femtedel av investeringene. Norge må være en ansvarlig utlåner også her for å unngå å bidra til ytterligere gjeldskriser eller at lånene går til ikke-bærekraftige tiltak.

**Global utvikling og humanitære bistand**

Dele punkt punkt 19 i to og legge til: Støtte sletting av all illegitim gjel og arbeide for en rettferdig og åpen gjeldshåndteringsmekanisme under FN.

nytt punkt: Arbeide for et bindende internasjonalt regelverk for ansvarlig långivning og låntaking som inkluderer alle former for statlig gjeld, inkludert private långivere. Prinsippene kan tas i bruk ved å inkludere uansvarlig långivning og låneopptak i FNs konvensjon mot korrupsjon (UNCAC).

Begrunnelse: en stor utfordring i dag er at det ikke finnes omforente prinsipp om hva ansvarlig långivning og låneopptak innebærer. Dette må på plass, samt kunne tas i bruk, for å i realiteten sikre ansvarlig långivning.

Nytt punkt: Samt stille strengere krav til at det gjennomføres realistiske gjeldsbærekraftsanalyser som ivaretar disse hensynene i forkant av alle utlån fra både stater og internasjonale finansinstitusjoner som Verdensbanken og Det internasjonale Pengefondet.

Begrunnelse: Dagens gjeldsbærekraftsanalyser er svake, tar ikke høyde for å sikre befolkningens grunnleggende rettigheter eller økonomiske forhold som inflasjon sjokk. I tillegg til å gjennomgå dagens praksis, bør det stilles krav til alle framtidige utlån.

Nytt punkt: Arbeide mot urettferdige debt swaps hvor sletting av gjeld enten brukes til å pålegge gjeldstyngede land udemokratiske avtaler eller hindrer reell finansiering

Begrunnelse: Debt swaps fremmes i økende grad som et finansieringstiltak både for klima og natur, men også for andre formål (som [Israels forslag om debt swaps til Egypt mot å forflytte Palestinere](https://www.middleeastmonitor.com/20231117-egypt-fm-no-us-pressure-to-accept-palestinian-displacement-in-exchange-for-debt-relief/)).  [En gjennomgang av debt swaps de siste 30 årene](https://www.eurodad.org/miracle_or_mirage) viser at debt swaps ikke har bidratt til nevneverdig gjeldslette eller skapt økonomisk handlingsrom for land i Sør til å håndtere miljøutfordringer. Derimot har de vist seg å være trege, liten grad av åpenhet eller involvering av lokale aktører og sivilsamfunn, men med høye administrative kostnader. I tillegg medfører de ofte andre betingelser knyttet til for eksempel inngåelse av handelsavtaler eller bidrar til å legitimere illegitim gjeld.

**Miljø- og klimabistand**

Endre punkt 10: Sikre ~~tilgang til ren energi ved å styrke~~ at den nyetablerte garantiordningen for investeringer i fornybar energi i utviklingsland ivareta hensyn til menneskerettigheter, avstår fra å kreve motpartsgarantier til land med høy gjeldsbyrde og at tapsavsetningen ikke tas fra bistandspotten, slik at denne kan ha ønsket effekt~~.~~

Begrunnelse: Den nyetablerte garantiordningen vil i dag kreve at både tapsavsetning og evt overskridende tap dekkes av bistandsmidler samt stille krav om motpartsgarantier (enten direkte eller gjennom Verdensbanken som også krever dette). Dette betyr i praksis at dersom et prosjekt går feil (eller mange samtidig som ved f.eks en ny finanskrise) vil det være verdens fattige som betaler regninga. Særlig er det avgjørende å få disse rammene på plass tidlig ettersom det er politiske ambisjoner om å oppskalere ordningen.

Nytt punkt: Jobbe for at klimafinansiering ikke skaper nye gjeldskriser, og hindre at lån rapporteres som klimafinansiering. Særlig må finansiering til tap og skade og tilpasning være rene gavebidrag.

Begrunnelse: Klimakrisa og gjeldskrisa er gjensidig forsterkende og må løses i sammenheng, derfor kan ikke ytterligere lån til land med allerede høy gjeldsbyrde løse klimakrisa. Særlig til tap og skade og tilpasning er det svært sjeldent et inntjeningsgrunnlag og kan derfor ikke gis som lån.

Lykke til med arbeidet!

Vennlig hilsen,

Julie Rødje

Daglig leder,

SLUG – Nettverk for rettferdig gjeldspolitikk